لحرب لمغربية لهولندية (1775–1777)

لحرب لمغربية لهولندية (1775–1777)، لمعروفة حتى ب "حرب لمغرب (1775-1777)"، بدات ملّي واحد نهار ف عام 1774 زطم واحد لباطو هولندي على سفينة مغربية ب لغلط. لهولنديين تسحاب ليهم لباطو ديال لعتمانين في لجزاير ماشي مغربي. فاش وصلات لخبار للسلطان محمد بن عبد الله، علن لحرب على لجمهورية لهولندية. سالات لحرب بخسارة د لمغريب، و سينا سلطان معاهدة تْصالح فيها مع هولندا وطلق ݣاع لعبيد لهولانديين للي كانو محبوسين فلمغرب بلا ما يخلصو حتى فرنك، و ف نفس لوقت بدات تجارة بين هولاندا و لمغرب تزداهر. لخلفية. نهار ربعطاش شتنبر 1774، دخل ل لمرسى ديال لعرايش واحد لباطو هولاندي سميتو "پرينسيس رويال فريديريكا صوفيا ڤيلهِلمينا" لي رايس ديالو كان هو لكاپيتان كيرين دابينيس "Quirijn Dabenis". "كيرين" جاب معاه كاضوات للسلطان محمد التالت، عربون ديال صداقة بين بلادو و لمغرب. لكاپيتان ديشارجا الباطو و زاد فحالو، و ف لمرسى كان واحد سيد سميتو روسينيول "Rossingnol" هو لي كان مكلف باش يمد الكاضوات لسلطان. والي لعرايش وصلاتو لخبار وصيفت للسلطان برية، سلطان جاوب لوالي وقال ليه يصيفت مخازنيا اسكورط مع روسينيول و يوصل الكاضوات ل لقصر ديال مكناس. ايوا روسينيول شد طريق ل مكناس مع عشرين ديال لمخازنيا فوق العودان، وفاش وصل لقى سلطان مشا للجبال نواحي فاس، كمل طريقو لفاس و تسنى ف السلطان حتى يرجع. نهار ربعطاش اكتوبر دخل لقصر و ورى السلطان لهدية. "جوج صنادق ديال پورسلين، سيف، قرن ديال البارود، جوج ماݣانات دهب، خاتم، زرابي هولندية و تشكيلة ديال قهوة و اتاي". محمد التالت معجبوهش الكاضوات، تقلق و قال ل روسينيول يرجعهم ل هولندا. روسينيول نصح سلطان يراجع قرارو حيت هاد الجيست غادي يشوفو فيه اهانة ليهم و يقدر يازم العلاقة بيناتهم، ولكن سلطان متسوقش لهاد لهضرة. روسينيول خرج من فاس نهار تسعطاش اكتوبر ووصّل لخبار ل هولندا. نهار واحد نونبر، روسينيول جاوه جوج بريات من عند صامويل صمبل، مستشار سلطان و يديه ليمنا. برية اللولة مسينيها السلطان، كيعلن فيها لحرب على هولندا. و لبرية تانية كيشرح فيها سبب لحرب للي على حساب هضرتو كيقول بلي لبحرية لهولندية هجمات على سفينة مغربية و غرقاتها. روسينيول تعجب ل هاد لقرار حيت لمغرب ف داك لوقت كان منوضها مع الصبليون و الطرح بدا يسخن ف الشرق مع العتمانيين ف لجزاير، مكاينش لاش يزيد حتى هولندا ف لحساب. لمهم روسينيول صيفت لبريات بجوج و نهار 1 يناير 1775 قبلات هولندا رسميا لحرب. لحرب. هولاندا ما ضيعاتش لوقت. الكاپيتان دابينيس، اللي كان ف مضيق جبل طارق مع تمنية د باطوات حربية، جاتو اوامر باش يحاصر مدون الشمال لي على لبحر، و يحمي لباطُووَات ديال هولندا من لقراصنة لمغاربة. لحصار كان ناجح خصوصا ف لعام اللول، حيت ݣاع لباطوات لهولندية قدرات تدوز للمضيق عادي بلا مشاكل. لمغرب كان ملهي مع صبليون و العتمانيين فا مكانش مركز بزاف مع لهولنديين و لمواجهات ديريكت معاهم كانت قليلة. تبدل دابينيس و جا ف بلاصتو هارتسينك Andries "Hartsinck"، و من بعدو بيلانت "Lodewijk Van Bylandt" حتى ل1776 فاش جا كاپيتان جديد سميتو دانييل پيشو "Daniel Pichot". ف 1776. السلطان د لمغرب شاف بلي هاد لحرب ما مصور منها والو، هو يقول ل دانييل پيشو باش هولندا تولي تخلص كل عام تلاتين الف پياستر (غالبا يخلصوها ب لبسيطا الصبليونية) مقابل سلام. پيشو فهم بلي السلطان مقدرش على لحرب و بلي هولندا ف موقع قوة داكشي علاش رفض شروط محمد التّالْتْ. ف يونيو 1776، السلطان امر الرايس علي پيريز باش يواجه لاسطول لهولاندي. واحد نهار خرج الرايس علي ب ربعة ديال شباك (Xebec: فلوكة متوسطة ف لكبر و فيها ڤوال) من طنجة و جوج قوادس (Galleys: فلوكة كبيرة و طويلة ب ڤوال و تقداف) فيهم ثمانين مجاهد من بلاصة سميتها خليج بيفي ف جنوب شرق تطوان، و كانو ناويين يقطعو الطريق على واحد السرب ديال لباطوات لهولندية، ولكن لهولنديين فاقو بيهم و جاو ربعة ديال فرݣاطات حاصرو جوج قوادس ديال الرايس علي و بداو يتيريو فيهم، الرايس علي شاف لقضية حماضت هو يرجع للمينا. ف شهر تمنية عاود خرجو لمغاربة تاني للبحر و شدو واحد السفينة هولندية هازة سلعة د التجارة سميته"ا ماريا كاتارينا" فيها خمسة و تلاتين واحد. ف دجنبر 1776، خرج تاني الرايس علي و هاد لمرة كان معاه الرايس الطيبي ولالو ف جوج "فرݣاطات و شباك"، حاصرو شي باطوات هولندية و قبضوهم و طلعو فوقهم باش يصوݣوهم للمينا د لعرايش. ولكن ف طريق تلقاو ليهم جوج سفينات حربية ديال هولندا وحدة سميتها "مارس" ديال كاپيتان صامويل صالومون ديدل "Salomon Dedel" و لخرة "ڤينوس" نتاع كاپيتان ڤولتر يان بينتيك "Jan Bentinck" بدات لمدابزة بيناتهم فوسط لبحر. لمغاربة لي خطفو لباطوات لهولندية ستغلو فرصة و هربو لپلاج ولكن مع الزربة باش كانو غاديين ترادخو مع صخر و غرقو ب السلعة اللي عندهم. الرايس علي و الرايس الطيبي منين شافو باللي السفينات للي خطفو هربو للمغرب و حتى هما تفرقو و كلها شد طريق. ولكن فرݣاطة ديال الطيبي خرجات ف الصخر ديال لعرايش و تشخشخات و فرݣاطة و شباك ديال الرايس علي حتى هما تهرسو ف الدخلة ديال لمعمورة. لعقوبة و شنو طرا من بعد. لبحرية ديال لمغرب تشلات بعدما ماتو جوج روايس كبار و تفرشخو لهم اكبر و اهم فرݣاطات لي كان فيهم بزاف ديال لمدافع التقال. هاد لخصارة و لحصار، خلاو السلطان يحبس لحرب مع هولندا و يطلب صلح. هي هديك، جا لاميرال فان كينسبرخن "Van Kinsbergen" ل مدينة فاس و ناقش مع سلطان محمد التالت شروط السلام. و من بعد سينا لاميرال پيكوت اتفاقية صلح و صداقة مع سلطان لمغرب نهار تسعود و عشرين يونيو 1777. من بين الشروط لي كانت ف صالح هولندا هي تحرير مابين 58 و 75 عبد و اسير هولاندي بلا فدية، و من جهة خرة لهولانديين ما بقاوش مضطرين يعطيو لجزية لسلطان و عندهم متيازات تجارية و حماية مغربية فوسط لبحر. لحركة تجارية مع هولندا نفعات حتى لمغرب من ناحية الرواج لقتصادي و حتى سياسي حيت خلاتو يركز على لخطر الصبليوني و لعتماني و يعاود يبني قوة بحرية جديدة. من لحوايج الزوينين ف هاد الصلح هو بلي محمد التالت فهم بلي خلق علاقات سلمية مع لقوى لاوروپية و تبادل التجاري فيه فضل كتر من لحرب. داكشي علاش من بعد دار نفس هاد لاتفاقية مع بلدان خرة بحال دنمارك، سويد، نرويج و لميريكان.